**Broj: 711-I-1774-P-380-18/19-10-12**

Zagreb, 12. rujna 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11, 12/12, 126/12, 48/13 i 57/15, u daljnjem tekstu: ZSSI), **povodom neanonimne prijave mogućeg sukoba interesa dužnosnika Garija Cappellija, ministra turizma,** na 62. sjednici, održanoj 12. rujna 2019.g., donosi sljedeću:

**ODLUKU**

**Postupak za odlučivanje o sukobu interesa protiv dužnosnika Garija Cappellija, ministra turizma, neće se pokrenuti, s obzirom da navodi iz zaprimljene prijave ne upućuju na moguću povredu odredbi ZSSI-a, niti načela obnašanja javnih dužnosti počinjenu od strane navedenog dužnosnika, a povodom prelaska granične kontrole u zagrebačkoj zračnoj luci na letu iz Moskve 16. srpnja 2018., kojom prilikom je dužnosnik koristio diplomatsku putovnicu.**

Obrazloženje

Povjerenstvo je 16. studenog 2018. g. zaprimilo neanonimnu prijavu mogućeg sukoba interesa podnesenu protiv dužnosnika Garija Cappellija, ministra turizma, koja je zaprimljena u knjizi ulazne pošte Povjerenstva pod brojem: 711-U-3260-P-380/18-01-5, povodom koje se vodi predmet broj P-380/18.

U prijavi podnositelj u bitnom navodi da je dužnosnik 16. srpnja 2018. doputovao redovnim zrakoplovom iz Moskve u zagrebačku zračnu luku, čemu je kao putnik u istom zrakoplovu osobno svjedočio, kao i prilikom polaska u Moskvu 13. srpnja 2018. kada je u zrakoplovu dužnosnik putovao sam, bez pratnje. Spomenutog dana, 16. srpnja 2018., podnositelj navodi da kada su putnici nešto iza podneva stigli do prostora granične kontrole, zbog povećanog broja putnika s „charter“ letova, pred šalterima za kontrolu isprava su redovi bili veći nego inače, s prosječnim vremenom čekanja oko 45-60 minuta. Podnositelj nadalje navodi da je dužnosnik Cappelli zaobišao cijeli red i tako prešao graničnu kontrolu, što među drugim putnicima izazvalo neugodne komentare nakon čega je on uputio upit nadležnoj službi Ministarstva unutarnjih poslova s pitanjem je li dužnosnik Cappelli putovao kao privatna osoba ili službeno, odnosno je li kao privatna osoba imao pravo prednosti prolaska pred ostalim putnicima. U prilogu prijave dostavlja i odgovor Ministarstva unutarnjih poslova u kojem se upućuje na članak 20. Uredbe (EU) 2016/399 Zakonika Unije o pravilima kojima se uređuje kretanje osoba preko granica i kojim je određeno kako nositelji diplomatskih, službenih i servisnih putovnica i članovi međunarodnih organizacija koji putuju u okviru obnašanja svojih dužnosti mogu na graničnim prijelazima ostvarivati prednost pred drugim putnicima. Nakon ponovnog upita Ministarstvu unutarnjih poslova, podnositelj je dobio odgovor da je dužnosnik Gari Cappelli, nositelj diplomatske putovnice, prošao graničnu kontrolu u 12:57 sati navedenog dana. Nakon toga prijavitelj je podnio upit Ministarstvu turizma, od kojeg je dobio odgovor da je dužnosnik Cappelli u razdoblju od 13. do 16. srpnja 2018. bio na privatnom putovanju. Upućuje na odredbe članka 5. stavka 3. i čanka 7. točke b,c i i ZSSI-a.

Sukladno članku 39. stavku 1. ZSSI-a Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. Člankom 39. stavkom 4. ZSSI-a podnositelju prijave jamči se zaštita anonimnosti.

Člankom 3. stavkom 1. podstavkom 4. ZSSI-a propisano je kako su predsjednik i članovi Vlade Republike Hrvatske (potpredsjednici i ministri u Vladi) dužnosnici u smislu odredbi ZSSI-a, stoga je Gari Cappelli na temelju obnašanja dužnosti ministra turizma obvezan postupati sukladno odredbama ZSSI-a.

Člankom 2. ZSSI-a propisano je da dužnosnici u obnašanju javne dužnosti ne smiju svoj privatni interes stavljati iznad javnog interesa. Sukob interesa definiran je kao situacija u kojoj su privatni interesi dužnosnika u suprotnosti s javnim interesom, a posebice kada privatni interes dužnosnika utječe ili se osnovano može smatrati da utječe ili kada privatni interes dužnosnika može utjecati na njegovu nepristranost u obavljanju javne dužnosti.

Člankom 5. ZSSI-a propisana su načela djelovanja dužnosnika kojih su se dužnosnici u obnašanju javnih dužnosti dužni pridržavati. Dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana.

Uvidom u registar dužnosnika kojeg ustrojava i vodi Povjerenstvo utvrđeno je kako dužnosnik Gari Capelli trenutno obnaša dužnost ministra turizma, i to od 19. listopada 2016., dok je od 27. svibnja 2013. do 21. listopada 2016. obnašao dužnost gradonačelnika Grada Malog Lošinja.

 Na zahtjev Povjerenstva, Ministarstvo unutarnjih poslova je dopisom KLASA: 212-01/19-04/33 URBROJ: 511-01-67-19-2 od 24. svibnja 2019. izvijestilo da je dužnosnik Gari Cappelli, nositelj diplomatske putovnice, doputovao zrakoplovom u Republiku Hrvatsku 16. srpnja 2018. u Zračnu luku Franjo Tuđman, gdje je graničnu kontrolu prešao u 12,57 sati, a da je, sukladno saznanjima Postaje aerodromske policije Pleso, 16. srpnja 2018. bio organiziran službeni doček Hrvatske nogometne reprezentacije na kojem su trebali nazočiti svi ministri te je u konkretnom slučaju ministar Gari Cappelli prelazio državnu granicu prioritetno, u svojstvu obavljanja službenih poslova. U prilogu navedenog dopisa dostavljen je i ispis iz Nacionalnog informacijskog sustava za upravljanje državnom granicom kojim su potvrđeni navodi iz dopisa.

 Na zahtjev Povjerenstva, Ministarstvo turizma je dopisom KLASA: 080-02/19-01/2 URBROJ: 529-01/1-19-2 od 8. srpnja 2019. izvijestilo kako je dužnosnik Gari Cappelli 16. srpnja 2018., sukladno programu Protokola Vlade Republike Hrvatske, bio dio službene delegacije Predsjednika Vlade Republike Hrvatske prigodom svečanosti dočeka Hrvatske nogometne reprezentacije na Trgu bana Josipa Jelačića u Zagrebu. U privitku navedenog dopisa dostavljen je i službeni poziv gradonačelnika Grada Zagreba i dopis Ureda za protokol Vlade RH iz kojeg je vidljivo kako će Predsjednik Vlade RH zajedno s članovima Vlade RH, uključujući i ministra Garija Cappellija, dočekati Hrvatsku nogometnu reprezentaciju, u ponedjeljak 16. srpnja 2018. od 14:30 sati u kavani Johann Franck, Trg bana Josipa Jelačića 9.

Slijedom navedenog, a budući da je iz prikupljene dokumentacije vidljivo kako je korištenje diplomatske putovnice dužnosnika Garija Cappellija 16. srpnja 2018. pri prelasku granične kontrole u Zagrebu bilo u svrhu obavljanja dužnosti ministra turizma prilikom svečanosti dočeka Hrvatske nogometne reprezentacije u Zagrebu Povjerenstvo povodom zaprimljene prijave nije steklo saznanja iz kojih bi proizlazilo da je u postupanju dužnosnika Garija Cappellija došlo do moguće povrede odredbi ZSSI-a te je donesena odluka kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

**Dostaviti:**

1. Dužnosnik Gari Cappelli, elektronička dostava
2. Podnositelj prijave, elektronička dostava
3. Objava na internetskoj stranici Povjerenstva
4. Pismohrana